கருப்பு பல்சர்

கருப்பு பல்சர் 2026இல் வெளிவந்த தமிழ்த் திரைப்படமாகும். முரளி கிருஷ் இயக்கத்தில் அட்டகத்தி தினேஷ் மற்றும் பலர் நடித்துள்ளனர். சனவரி 30, 2026 அன்று படம் வெளியானது.

கதைச் சுருக்கம்
சென்னையில் அடுக்குமாடி குடியிருப்பில் வசித்து வரும் தசரத ராஜா (தினேஷ்) என்னும் இளைஞன் நீர் சுத்திகரிப்பு கருவிகளை விற்பனை செய்து வாழ்க்கையை நடத்தி வருகிறான். திருமண இணையதளம் மூலம் அவனுக்கு ஒரு பெண் அறிமுகமாகிறாள். இருவரும் ஒருவரை ஒருவர் சந்தித்து பழகத் தொடங்குகின்றனர். காலப்போக்கில் காதல் மலர்கிறது.

காதலியுடன் பழகும்போது, தன்னிடம் கருப்பு நிற பல்சர் வாகனம் உள்ளது என்று பொய் கூறுகிறான் தசரத ராஜா. காதலி அந்த வாகனத்தில் பயணம் செய்ய விரும்புகிறாள். வேறு வழியின்றி, தசரத ராஜா பயன்படுத்திய பழைய கருப்பு நிற பல்சர் ஒன்றை வாங்க முடிவு செய்கிறான். தனது தொழில் போட்டியாளரான மன்சூர் அலிகானிடம் அவன் அந்த வாகனத்தை வாங்குகிறான்.

அந்த வாகனத்தை வாங்கிய பிறகு, தசரத ராஜாவைச் சுற்றி விசித்திரமான நிகழ்வுகள் தொடங்குகின்றன. அமானுஷ்ய சக்திகள் செயல்படத் தொடங்குகின்றன. வாகனம் தானாகவே இயங்குகிறது. ஆண் பெண் ஜோடியாக வாகனத்தில் பயணித்தால் விபத்து நிகழ்கிறது. ஒருகட்டத்தில், அந்த வாகனத்தில் ஒரு ஜல்லிக்கட்டு காளையின் ஆவி புகுந்துள்ளது என்பது தெரியவருகிறது.

இதற்கிடையில், மதுரையைச் சேர்ந்த ஒரு எதிர்நாயகன் சென்னை வந்து தசரத ராஜாவை கொல்ல முயற்சிக்கிறான். அவனுக்கும் தசரத ராஜாவுக்கும் நேரடியாக எந்த தொடர்பும் இல்லை. வாகனத்தில் ஆவி புகுந்த காரணம், வில்லன் தசரத ராஜாவை தேடி வந்த காரணம், இவை அனைத்தும் ஒரே நிகழ்வுடன் தொடர்புடையவை என்பது படிப்படியாக வெளிப்படுகிறது.

முன்னிகழ்ச்சியின் இடைப்பதிவில், ஜல்லிக்கட்டு விழாவில் தலித் சமூகத்தினரை கலந்துகொள்ள அனுமதிக்காத சாதி பாகுபாடு பற்றிய சமூக நீதிக் கருத்துகள் எடுத்துரைக்கப்படுகின்றன. வாகனத்தில் ஆவி இருப்பதன் பின்னணியும், வில்லனின் நோக்கமும் முன்னிகழ்ச்சியில் விளக்கப்படுகின்றன.

நடிகர்கள்

தயாரிப்பு
மொத்த படபிடிப்பும் 23 நாட்களில் முடிக்கப்பட்டுள்ளது. படத்தின் முன்னோட்டம் சனவரி 26, 2026 அன்று வெளியானது.

விமர்சனங்கள்

படத்தின் விமர்சனங்கள் கலவையாக இருந்தது. தமிழன் குரல் இதழில் வந்த விமர்சனத்தில், "வித்தியாசமான த்ரில்லர் படங்களை விரும்புபவர்களுக்கும், அட்டகத்தி தினேஷின் ரசிகர்களுக்கும் ‘கருப்பு பல்சர்’ ஒரு சுவாரஸ்யமான ரைடு! மித வேகத்தில் செல்லும் இந்த பல்சர், சஸ்பென்ஸ் ரசிகர்களை ஏமாற்றாது" என்று எழுதினர். தினத்தந்தி நாளிதழில் வந்த விமர்சனத்தில், "வழக்கமான கதை தான் என்றாலும், புதுமையான காட்சிகள் மூலம் படத்தை இயக்கி கவனம் ஈர்த்துள்ளார், இயக்குனர் முரளி கிரிஷ் எஸ். பைக்கில் காளையின் ஆவி புகுந்தது வித்தியாசமான முயற்சி" என்று எழுதினர்.

தினமலர் நாளிதழில் வந்த விமர்சனத்தில், "காதல், காமெடி, ஆக் ஷன் கலந்த பேய்க்கதை கருப்பு பல்சர். ஆனால் இதில் எதுவுமே உருப்படியாக இல்லை என்பது சோகம். அட்டக்கத்தி தினேஷ் நடித்த படம் என்று நம்பி சென்றால் நிஜ 'அட்டக்கத்தி' மாதிரி அவரின் நடிப்பும், காட்சிகளும் இருக்கிறது" என்று எழுதி  மதிப்பீடுகளை வழங்கினர்.

நக்கீரன் இதழில் வந்த விமர்சனத்தில், "பெரிய ஹீரோக்களை போல் காதல் ஆக்‌ஷன் காமெடி பேய் ஹாரர் என கமர்சியலாக நடித்து பெயர் வாங்க முயற்சி செய்த தினேஷுக்கு இந்த படம் சற்றே சறுக்களாகவே அமைந்திருக்கிறது. புதுமையான கதையை தேர்ந்தெடுத்த படக்குழு திரைக்கதையிலும் அதே புதுமைகளை கொடுத்திருந்தால் இந்த படம் சிறப்பாக அமைந்திருக்கும்" என்று எழுதினர். ஆனந்த விகடன் இதழில் வந்த விமர்சனத்தில், "திரையாக்கம், திரைக்கதை என எதிலும் சோபிக்காத இந்த 'கருப்பு பல்சர்' தேவையான மைலேஜ் தராமல் நமக்குச் செலவை மட்டுமே வைக்கிறது" என்று எழுதினர். 

மேற்கோள்கள்

வெளியிணைப்புகள்

பகுப்பு:2026 தமிழ்த் திரைப்படங்கள்
பகுப்பு:அறிமுக இயக்குநர் திரைப்படங்கள்